1.  ปัจจัยความเสี่ยง

ก่อนตัดสินใจลงทุนในหลักทรัพย์ของบริษัท
ผู้ลงทุนควรพิจารณาความเสี่ยงที่อาจส่งผลกระทบต่อการดำเนินธุรกิจของบริษัทอย่างรอบคอบ
ทั้งความเสี่ยงที่ระบุอยู่ในส่วนนี้ และความเสี่ยงที่อาจเกิดขึ้นในอนาคต
ซึ่งบริษัทยังไม่สามารถระบุได้ในขณะนี้เนื่องจากเป็นความเสี่ยงที่ไม่อาจคาดการณ์ได้
หรือความเสี่ยงที่ในขณะนี้บริษัทคาดว่าจะไม่ส่งผลกระทบต่อการดำเนินธุรกิจของบริษัทอย่างมีนัยสำคัญ

ความเสี่ยงเกี่ยวกับบริษัทและธุรกิจของบริษัท

1.  ความเสี่ยงที่บริษัทอาจไม่สามารถขยายการลงทุนได้ตามเป้าหมาย

  บริษัทมีรายได้หลักจากผลตอบแทนจากการลงทุนในบริษัทอื่น ดังนั้น
  ผลประกอบการและความสามารถในการขยายการลงทุนในบริษัทต่าง ๆ
  จึงเป็นปัจจัยสำคัญที่มีผลกระทบต่อรายได้ในอนาคตของบริษัท

  แม้ว่าบริษัทจะมีนโยบายในการขยายการลงทุนในบริษัทต่าง ๆ
  โดยเฉพาะอย่างยิ่งบริษัทซึ่งประกอบธุรกิจจำหน่ายสินค้าและให้บริการที่เกี่ยวกับเทคโนโลยีสมัยใหม่อย่างต่อเนื่อง
  แต่ความสำเร็จของการเข้าลงทุนดังกล่าวขึ้นอยู่กับปัจจัยหลายประการ เช่น
  ภาวะเศรษฐกิจโดยรวมของประเทศในแต่ละช่วงเวลาว่าเหมาะสมต่อการลงทุนหรือไม่
  ข้อกำหนดและเงื่อนไขต่าง ๆ ในการเจรจาเพื่อทำการลงทุน
  หรือความสามารถในการหาแหล่งเงินทุนเพื่อขยายการลงทุน เป็นต้น ดังนั้น
  ผู้ลงทุนจึงอาจมีความเสี่ยงที่จะไม่ได้รับผลตอบแทนจากการลงทุนในหลักทรัพย์ของบริษัทตามจำนวนหรืออัตราที่คาดหวังไว้
  หากบริษัทไม่สามารถขยายการลงทุนได้ตามเป้าหมาย แต่อย่างไรก็ตาม
  บริษัทให้ความสำคัญกับการลงทุนที่ให้ผลตอบแทนที่ดีมากกว่าการลงทุนในหลากหลายโครงการ

2.  ความเสี่ยงจากการที่ผลตอบแทนจากการลงทุนไม่เป็นไปตามที่คาดการณ์

  เนื่องจากบริษัทมีนโยบายการลงทุนระยะกลางถึงระยะยาวในบริษัทที่มิได้จดทะเบียนในตลาดหลักทรัพย์
  ที่มีผลประกอบการที่ดี มีศักยภาพในการเติบโต
  หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต ด้วยเหตุนี้
  บริษัทจึงมีความเสี่ยงจากผลประกอบการของบริษัทที่ลงทุนไม่เป็นไปตามที่คาดการณ์
  หรือไม่มีศักยภาพเพียงพอที่จะจดทะเบียนในตลาดหลักทรัพย์ได้
  แต่เนื่องจากบริษัทมีนโยบายในการประเมินการลงทุนที่รัดกุม
  ไม่ว่าจะเป็นการพิจารณาถึงโอกาสในการเติบโตของธุรกิจ
  การตรวจสอบสถานะของบริษัทก่อนการลงทุน การทำประมาณการทางการเงิน
  การวางแผนงานในการลงทุนและการออกจากการลงทุน นอกจากนี้
  ในกรณีที่เหมาะสมและจำเป็นบริษัทยังได้พิจารณาว่าจ้างที่ปรึกษาภายนอกเพื่อประเมินมูลค่ากิจการ
  ความเสี่ยงที่อาจจะเกิดขึ้นจากการลงทุน รวมถึงตรวจสอบสถานะในด้านต่าง ๆ
  ของบริษัทที่จะลงทุนตามความจำเป็นและเหมาะสม อาทิ ที่ปรึกษาทางกฎหมาย
  ที่ปรึกษาทางการเงิน ที่ปรึกษาทางด้านบัญชี หรืออื่น ๆ
  เพื่อประกอบการพิจารณาการลงทุนของคณะกรรมการการของบริษัท
  และคณะกรรมการพิจารณาการลงทุน เป็นต้น รวมถึง เมื่อบริษัทเข้าลงทุนแล้ว
  บริษัทได้ดำเนินการตรวจสอบ ควบคุม
  และกำกับดูแลในการดำเนินงานให้เป็นไปตามแผนงานอย่างใกล้ชิด
  ซึ่งนับว่าจะช่วยลดความเสี่ยงในด้านนี้ลงได้ในระดับหนึ่ง

  โดยปกติการลงทุนในบริษัทที่มิได้จดทะเบียนในตลาดหลักทรัพย์
  เพื่อปรับโครงสร้างและเสริมสร้างศักยภาพในการดำเนินงานและผลกำไร
  แล้วนำบริษัทนั้นเข้าจดทะเบียนในตลาดหลักทรัพย์
  จะมีความเสี่ยงจากผลการดำเนินงานของบริษัทที่ไม่เป็นไปตามที่คาดการณ์
  หรือสถานการณ์อาจเกิดการเปลี่ยนแปลงภายหลังการลงทุน แต่อย่างไรก็ตาม
  หากประสบความสำเร็จในการดำเนินงาน บริษัทจะได้รับผลตอบแทนในอัตราค่อนข้างสูง
  ซึ่งจะชดเชยความเสี่ยงจากการลงทุนดังกล่าว

3.  ความเสี่ยงจากความผันผวนของราคาหลักทรัพย์

  นอกเหนือจากการลงทุนในบริษัทที่มิได้จดทะเบียนในตลาดหลักทรัพย์แล้ว
  บริษัทยังประกอบธุรกิจในการลงทุนในหลักทรัพย์ที่จดทะเบียนในตลาดหลักทรัพย์แห่งประเทศไทยและตลาดหลักทรัพย์
  เอ็ม เอ ไอ ในระยะปานกลางถึงระยะยาว ดังนั้น
  รายได้จากการลงทุนนี้จะขึ้นอยู่กับความผันผวนของราคาหลักทรัพย์ซึ่งแปรผันโดยตรงกับอัตราดอกเบี้ย
  อัตราเงินเฟ้อ แนวโน้มและทิศทางของอุตสาหกรรมของหลักทรัพย์ที่บริษัทลงทุน
  ทิศทางเศรษฐกิจของประเทศในแต่ละช่วงเวลา และอื่น ๆ

  อย่างไรก็ตาม บริษัทมีนโยบายในการลงทุนที่ชัดเจน เช่น การเข้าลงทุนและออกจากการลงทุน
  การวิเคราะห์ข้อมูลในหลักทรัพย์ที่ต้องการลงทุน การจัดเก็บเอกสาร
  และการรายงานต่อคณะกรรมการบริษัท เป็นต้น นอกจากนี้
  บริษัทยังมีบุคลากรที่มีประสบการณ์และความเชี่ยวชาญในการลงทุน
  ดำรงตำแหน่งคณะกรรมการพิจารณาการลงทุน ดังนั้น
  จึงเป็นการลดความเสี่ยงจากการผันผวนของราคาหลักทรัพย์ได้ในระดับหนึ่ง

4.  ความเสี่ยงจากการพึ่งพิงผู้บริหาร

  เนื่องจากบริษัทประกอบธุรกิจหลักโดยการลงทุนโดยการถือหุ้นในบริษัทอื่น
  และมีรายได้หลักมาจากผลตอบแทนจากการลงทุน
  โดยมีผู้บริหารเป็นผู้กำหนดทิศทางนโยบายการบริหารงานและการลงทุน
  ซึ่งผู้บริหารของบริษัทในปัจจุบันนับว่าเป็นบุคคลที่มีความรู้ความสามารถและความเชี่ยวชาญในการดำเนินธุรกิจและการตัดสินใจลงทุน
  และเป็นกำลังสำคัญของบริษัทในการตัดสินใจคัดเลือกและเจรจาตกลงกับบริษัทที่ต้องการจะเข้าลงทุน
  รวมถึงการตัดสินใจเข้าหรือออกจากการลงทุนในกรณีของการลงทุนในบริษัทที่จดทะเบียนในตลาดหลักทรัพย์
  ดังนั้น บริษัทจึงอาจมีความเสี่ยงที่ผลการดำเนินงานจะไม่เป็นไปตามเป้าหมาย
  หากผู้บริหารของบริษัทไม่สามารถบริหารงานของบริษัทได้

  อย่างไรก็ดี บริษัทมีการกำหนดนโยบายการลงทุนเป็นลายลักษณ์อักษร
  มีขั้นตอนและกระบวนการในการตัดสินใจลงทุนที่ชัดเจน
  ประกอบกับมีขั้นตอนการศึกษาข้อมูลบริษัทที่จะเข้าลงทุนโดยละเอียดซึ่งจะช่วยประกอบการตัดสินใจลงทุนของผู้บริหารได้อย่างครบถ้วนในกรณีที่มีการเปลี่ยนแปลงผู้บริหาร
  หรือผู้บริหารชุดนี้มิได้เป็นผู้บริหารอีกต่อไป นอกจากนี้ เมื่อวันที่ 20 กุมภาพันธ์ 2550
  บริษัทได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ให้เสนอขายใบสำคัญแสดงสิทธิที่จะซื้อหุ้นสามัญของบริษัท
  จำนวน 150.00 ล้านหน่วย ตามโครงการออกใบสำคัญแสดงสิทธิให้แก่ผู้บริหารของบริษัท
  (“โครงการ ESOP”) เพื่อเป็นแรงจูงใจให้แก่ผู้บริหารในการปฏิบัติงานอย่างต่อเนื่อง

5.  ความเสี่ยงจากการดำเนินธุรกิจของบริษัท แอพพลิเคชั่น โฮสติ้ง เซอร์วิส จำกัด
    ซึ่งเป็นบริษัทย่อยที่มีสถานะเป็นบริษัทแกนของบริษัท (“A-HOST”)

    1.  ความเสี่ยงจากการพึ่งพิงเจ้าของผลิตภัณฑ์เพียงรายเดียว

  เนื่องจาก A-HOST เป็นตัวแทนจำหน่ายผลิตภัณฑ์ซอฟต์แวร์ของ Oracle Corporation
  (“Oracle”) เพียงรายเดียวและมิได้เป็นตัวแทนจำหน่ายผลิตภัณฑ์ซอฟต์แวร์ของรายอื่น ๆ ดังนั้น
  A-HOST จึงมีความเสี่ยงจากการพึ่งพิงเจ้าของผลิตภัณฑ์เพียงรายเดียว โดยหาก A-HOST
  เกิดความขัดแย้งกับ Oracle และไม่สามารถจำหน่ายผลิตภัณฑ์ของ Oracle ได้อีกต่อไป
  อาจส่งผลกระทบกับผลการดำเนินงานของ A-HOST ได้

  อย่างไรก็ดี ตลอดระยะเวลา 8 ปีที่ผ่านมา A-HOST
  มีความสัมพันธ์ที่ดีและมีการพัฒนาความสัมพันธ์กับ Oracle อย่างต่อเนื่อง โดยในปี 2542
  A-HOST เป็นบริษัทแรกที่มิได้ตั้งอยู่ในประเทศสหรัฐอเมริกา ที่ได้รับการแต่งตั้งเป็น Oracle
  Application Service Provider ในปี 2546 A-HOST ได้รับแต่งตั้งเป็น Oracle
  Approved Education Provider และในปี 2548ได้รับแต่งตั้งเป็น Oracle Certified
  Advantage Partner เป็นแห่งแรกในประเทศไทย
  ซึ่งการแต่งตั้งนี้ถือได้ว่าเป็นความสัมพันธ์ขั้นสูงสุดที่ Oracle มีกับตัวแทนจำหน่าย นอกจากนี้
  A-HOST ยังสามารถสร้างยอดขายให้กับ Oracle
  ได้อย่างต่อเนื่องโดยมีอัตราการเติบโตมากกว่าร้อยละ 20 ต่อปี ในช่วง 3 ปีที่ผ่านมา และในปี
  2549 A-HOST ยังได้รับรางวัล ASEAN Partner of the Year จาก Oracle
  ในระดับภูมิภาคอาเซียน เนื่องจากสามารถทำยอดขายสูงสุดเมื่อเปรียบเทียบกับคู่ค้ารายอื่น

2.  ความเสี่ยงจากการพึ่งพิงบุคลากร

  จากการที่ A-HOST ประกอบธุรกิจจำหน่ายและให้บริการเกี่ยวกับโปรแกรมคอมพิวเตอร์
  โดยเป็นผู้เชี่ยวชาญด้านการให้บริการวางระบบไอทีและให้บริการเสริมต่าง ๆ แก่ลูกค้า เช่น
  การให้บริการโฮสติ้งเซอร์วิส เป็นต้น ทำให้ A-HOST ต้องอาศัยบุคลากรที่มีประสบการณ์ ความรู้
  ความสามารถ และความเชี่ยวชาญในการดำเนินงานเกี่ยวกับธุรกิจดังกล่าวเป็นการเฉพาะ
  บุคลากรจึงถือเป็นปัจจัยสำคัญในการประกอบธุรกิจของ A-HOST
  ในสภาวะที่ธุรกิจที่เกี่ยวกับเทคโนโลยีสมัยใหม่มีการเติบโตและการแข่งขันที่สูงขึ้น
  และบุคลากรที่มีประสบการณ์และความชำนาญมีอยู่อย่างจำกัด
  อาจทำให้เกิดการแย่งชิงบุคลากรในองค์กรต่าง ๆ ซึ่งการโยกย้ายบุคลากร
  อาจส่งผลต่อความต่อเนื่องของการดำเนินงาน และผลประกอบการของบริษัทและ A-HOST ได้

  อย่างไรก็ตาม A-HOST มีอัตราการหมุนเวียนของพนักงานที่ต่ำ
  โดยเฉพาะอย่างยิ่งพนักงานระดับผู้จัดการขึ้นไป โดยในช่วง 3 ปีที่ผ่านมา
  มีอัตราการหมุนเวียนของพนักงานระดับผู้จัดการขึ้นไปโดยเฉลี่ยไม่เกินร้อยละ 12.5 ต่อปี
  และพนักงานระดับผู้จัดการขึ้นไปส่วนใหญ่มีอายุงานเฉลี่ยเกินกว่า 5 ปี เนื่องจาก A-HOST
  ได้วางโครงสร้างเงินเดือนและผลประโยชน์ที่ให้ความมั่นคง
  และให้ค่าตอบแทนที่เหมาะสมตามผลงาน นอกจากนี้ A-HOST
  ยังได้พัฒนาบุคลากรในตำแหน่งบริหารให้มีระบบตัวแทน
  โดยในแต่ละแผนกจะมีผู้บริหารแผนกละสองท่าน คือ มีผู้บริหารและรองผู้บริหารแผนก
  โดยผู้บริหารทั้งสองท่านนี้จะร่วมกันดูแลโครงการ หากมีการเปลี่ยนแปลงผู้บริหารท่านหนึ่ง
  ผู้บริหารอีกท่านหนึ่งจะสามารถรับผิดชอบงานแทนได้ทันที

3.  ความเสี่ยงจากการพึ่งพิงผู้บริหาร

  A-HOST ก่อตั้ง กำหนดทิศทาง และนโยบายการบริหารงาน โดยนายบุญประสิทธิ์ ตั้งชัยสุข
  ซึ่งการบริหารงานในอดีตที่ผ่านมาของนายบุญประสิทธิ์นั้นทำให้ A-HOST ประสบความสำเร็จ
  มีผลกำไรอย่างต่อเนื่อง ดังนั้น A-HOST จึงอาจมีความเสี่ยงในการดำเนินงาน
  หากนายบุญประสิทธิ์ไม่สามารถบริหารงานของ A-HOST ได้ต่อไป

  แต่อย่างไรก็ดี A-HOST มีระบบการบริหารงานในรูปแบบของคณะทำงาน โดยผู้บริหารของ
  A-HOST จะเข้ามามีส่วนร่วมในการบริหาร รวมถึงการกำหนดนโยบาย และการหาลูกค้า
  ซึ่งผู้บริหารท่านอื่น ๆ ส่วนใหญ่ทำงานกับ A-HOST มาอย่างน้อย 5 ปี จึงเข้าใจระบบการบริหาร
  การจัดการ และการดำเนินงานของ A-HOST เป็นอย่างดี ทำให้สามารถบริหารงานของ
  A-HOST ได้อย่างต่อเนื่อง นอกจากนี้ คณะกรรมการ A-HOST
  ได้มีมติอนุมัติการทำสัญญาว่าจ้างผู้บริหาร 5 ท่าน มีอายุสัญญา 3 ปี นับจากเดือน พฤศจิกายน
  2549 โดยในสัญญามีการระบุเงื่อนไข เรื่อง การไม่ค้าแข่ง คือ
  ผู้บริหารจะไม่รับทำงานให้กับบุคคลอื่นหรือเข้าไปมีส่วนได้เสียในกิจการอื่นซึ่งมีสภาพเป็นอย่างเดียวกันและแข่งขันกับ
  A-HOST เว้นแต่ได้รับคำยินยอมเป็นหนังสือจาก A-HOST
  ภายใต้ระยะเวลาในสัญญารวมถึงภายในระยะเวลา 12
  เดือนนับจากการสิ้นสุดระยะเวลาของสัญญา ทั้งนี้
  สัญญาว่าจ้างดังกล่าวเป็นสัญญาซึ่งผูกพันกลุ่มผู้บริหารข้างต้นในการบริหารงานให้แก่บริษัทเป็นอย่างน้อยตลอดอายุสัญญา
  3 ปี จึงนับว่าเป็นการลดความเสี่ยงในด้านนี้ลงได้ในระดับหนึ่ง

4.  ความเสี่ยงจากการขัดข้องของระบบคอมพิวเตอร์

  เนื่องจากการดำเนินธุรกิจของ A-HOST
  มีความจำเป็นต้องพึ่งพาระบบคอมพิวเตอร์เพื่อให้บริการแก่ลูกค้า กล่าวคือ โดยทั่วไป A-HOST
  จะทำการลงทุนในระบบคอมพิวเตอร์ ซึ่งรวมถึงอุปกรณ์ทั้งในส่วนฮาร์ดแวร์ และซอฟต์แวร์
  และทำการเชื่อมต่อระบบดังกล่าวไปยังบริษัทของลูกค้าเพื่อให้บริการในด้านต่าง ๆ
  ซึ่งรวมถึงการบริหารจัดการข้อมูล และการจัดเก็บฐานข้อมูล ดังนั้น
  หากเกิดปัญหาหรือความขัดข้องของระบบคอมพิวเตอร์ A-HOST
  อาจไม่สามารถให้บริการกับลูกค้าได้อย่างมีประสิทธิภาพ หรืออาจทำให้ข้อมูลของลูกค้าเสียหาย
  ซึ่งอาจส่งผลกระทบต่อรายได้ของ A-HOST รวมไปถึงส่งผลให้ความน่าเชื่อถือของ A-HOST
  ลดลง

  อย่างไรก็ตาม A-HOST มีระบบคอมพิวเตอร์สำรองเพื่อจัดเก็บข้อมูลสองแห่ง ดังนั้น
  หากระบบคอมพิวเตอร์หลักขัดข้อง A-HOST สามารถนำระบบสำรองมาใช้ได้ทันที ทั้งนี้
  จากการประกอบธุรกิจของ A-HOST 8 ปีที่ผ่านมานั้น A-HOST
  ไม่เคยมีปัญหาเกี่ยวกับการขัดข้องของระบบคอมพิวเตอร์ที่ส่งผลเสียหายให้แก่ลูกค้า
  และไม่เคยมีลูกค้ายกเลิกสัญญาแต่อย่างใด

5.  ความเสี่ยงจากการเปลี่ยนแปลงของเทคโนโลยี

  ปัจจุบัน ธุรกิจเทคโนโลยีสารสนเทศ อุปกรณ์คอมพิวเตอร์และเครือข่าย
  ทั้งในส่วนของฮาร์ดแวร์และซอฟต์แวร์
  มีกระบวนการวิจัยและพัฒนาที่ก้าวหน้าอย่างรวดเร็วและมีประสิทธิภาพสูง ทำให้ผู้ประกอบการต่าง
  ๆ ต้องปรับตัวให้ทันกับกระบวนการพัฒนาดังกล่าว ซึ่งรวมถึงการพัฒนารูปแบบสินค้า บริการ
  และความรู้ความสามารถของบุคลากรให้ทันต่อความเปลี่ยนแปลง

  จากการที่ A-HOST ประกอบธุรกิจจำหน่ายสินค้า และให้บริการที่เกี่ยวกับเทคโนโลยีสมัยใหม่
  อาจส่งผลกระทบต่อผลประกอบการของ A-HOST หากมีการพัฒนาเทคโนโลยีใหม่ ๆ
  ขึ้นมาทดแทนสินค้า และ/หรือบริการของ A-HOST หรืออาจส่งผลให้ A-HOST
  มีรายจ่ายเพื่อการลงทุน
  เพื่อพัฒนาบริการและบุคลากรให้ทันต่อความเปลี่ยนแปลงของเทคโนโลยีใหม่ ๆ เพิ่มขึ้น

  อย่างไรก็ดี จากวิธีการดำเนินงานของ A-HOST ซึ่งจะสั่งผลิตภัณฑ์จาก Oracle Corporation
  (“Oracle”) และส่งตรงให้กับบริษัทลูกค้าหรือตัวแทนจำหน่ายเมื่อมีการสั่งซื้อเท่านั้น ทำให้
  A-HOST ไม่มีความเสี่ยงจากการที่สินค้าคงเหลือจะล้าสมัยและไม่สามารถจำหน่ายได้
  ในด้านของการพัฒนาบุคลากรให้ทันต่อการเปลี่ยนแปลงของเทคโนโลยีนั้น บุคลากรของ A-HOST
  จะได้รับการฝึกอบรมเรื่อง ผลิตภัณฑ์ และเทคโนโลยีใหม่ ๆ จาก Oracle อย่างต่อเนื่อง โดย
  A-HOST ใช้การฝึกอบรมเป็นส่วนหนึ่งของการประเมินผลงานของพนักงาน
  โดยพนักงานระดับสูงจะต้องผ่านการอบรมต่าง ๆ ตามที่ A-HOST กำหนดไว้

  ในส่วนของอุปกรณ์ฮาร์ดแวร์ต่าง ๆ ที่ใช้เพื่อการประกอบธุรกิจนั้น A-HOST
  มีการป้องกันความเสี่ยงจากการพัฒนาทางเทคโนโลยี
  ซึ่งจะส่งผลให้ประสิทธิภาพของอุปกรณ์รุ่นเก่าไม่ทัดเทียมกับรุ่นใหม่ ๆ
  โดยใช้นโยบายการทยอยการลงทุนซื้ออุปกรณ์ฮาร์ดแวร์ เพื่อให้มีอุปกรณ์รุ่นใหม่ ๆ
  เพื่อใช้ในการดำเนินงาน โดยอุปกรณ์รุ่นเก่านั้นสามารถนำไปใช้ทำระบบทดสอบระบบตัวอย่าง
  นำไปใช้ในการฝึกอบรม หรือนำไปใช้เป็นระบบสำรองได้